FÆLLES HOLDNING (EF) Nr. 31/1999

fastlagt af Rådet den 12. juli 1999

med henblik på vedtagelse af Europa-Parlamentets og Rådets afgørelse nr. .../1999/EF om ændring af den grundlæggende afgørelse vedrørende Ungdom for Europa III-programmet med det formål at medtage Tyrkiet blandt modtagerlandene

(1999/C 249/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 149,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Regionsudvalget(3),

i henhold til fremgangsmåden i traktatens artikel 251(4), og

ud fra følgende betragtninger:

1) Ved Europa-Parlamentets og Rådets afgørelse nr. 818/95/EF har Fællesskabet vedtaget tredje fase af Ungdom for Europa III-programmet(5), som Tyrkiet ikke deltager i;

2) Tyrkiet er et associeret land, og dets forbindelser med Fællesskabet er blevet stærkt styrket ved ikrafttrædelsen af den endelige fase af toldunionen;

3) de økonomiske og handelsmæssig forbindelser, der er skabt med toldunionen, bør styrkes ved et snævrere samarbejde på området uddannelse, erhvervsuddannelse og ungdom;

4) det kan forventes, at der vil gå lang tid dels mellem den ændring af afgørelsen om det program, denne afgørelse omhandler, som skal muliggøre Tyrkiets deltagelse, og afslutningen af forhandlingerne om de nærmere (bl.a. finansielle) bestemmelser for dette lands deltagelse, dels mellem afslutningen af disse forhandlinger og landets faktiske deltagelse;

5) en principiel åbning er ikke desto mindre et konkret bevis på Den Europæiske Unions vilje til udvikling af et samarbejde på et bestemt område med dette land, hvilket Unionen flere gange har givet udtryk for; desuden muliggør den, at der træffes forberedende og oplysende foranstaltninger med henblik på fuldstændig deltagelse i nævnte program eller i det kommende rammeprogram, der er under udarbejdelse -

TRUFFET FØLGENDE AFGØRELSE:

Artikel 1

Artikel 7, stk. 4, andet punktum, i afgørelse nr. 818/95/EF affattes således: "Programmet er åbent for deltagelse af Cypern, Malta og Tyrkiet på grundlag af supplerende bevillinger efter procedurer, der skal aftales med disse lande med udgangspunkt i de regler, der gælder for EFTA-landene, og under overholdelse af bestemmelserne i artikel 3 i den gældende finansforordning."

Artikel 2

Denne afgørelse sigter mod, at Tyrkiet så hurtigt som muligt fuldt eller delvis deltager i det nuværende Ungdom for Europa-program i den udstrækning, forhandlingerne tillader det, og mod iværksættelse af enhver forberedende eller oplysende foranstaltning med henblik på denne deltagelse eller deltagelse i det kommende rammeprogram (2000-2004).

Artikel 3

Formålet med Tyrkiets deltagelse i Ungdom for Europa-programmet er at muliggøre reelle udvekslinger mellem begge parters unge og deres ledere, idet der tages hensyn til deres sproglige, uddannelsesmæssig og kulturelle mangfoldighed, jf. traktatens artikel 149, stk. 1, og idet mindretallenes rettigheder respekteres.

Artikel 4

Europa-Parlamentet holdes underrettet om de forskellige foranstaltninger, der træffes til gennemførelse af denne afgørelse.

Artikel 5

Denne afgørelse træder i kraft på dagen for offentliggørelsen i De Europæiske Fællesskabers Tidende.

Udfærdiget i ...

På Europa-Parlamentets vegne

...

Formand

På Rådets vegne

...

Formand

(1) EFT C 186 af 26.6.1996, s. 9.

(2) EFT C 158 af 26.5.1997, s. 74.

(3) Udtalelse afgivet den 3. juni 1999 (endnu ikke offentliggjort i EFT).

(4) Europa-Parlamentets udtalelse af 25. februar 1999 (EFT C 153 af 1.6.1999, s. 21), Rådets fælles holdning af 12. juli 1999 og Europa-Parlamentets afgørelse af ... (endnu ikke offentliggjort i EFT).

(5) EFT L 87 af 20.4.1995, s. 1.

RÅDETS BEGRUNDELSE

I. INDLEDNING

1. Kommissionen forelagde den 14. maj 1996 Rådet et forslag til afgørelse om ændring af den grundlæggende afgørelse vedrørende Ungdom for Europa III-programmet med det formål at medtage Tyrkiet blandt modtagerlandene(1). Forslaget er baseret på traktatens artikel 149.

2. Europa-Parlamentet afgav udtalelse den 25. februar 1999(2). Det Økonomiske og Sociale Udvalg afgav udtalelse de 20. marts 1997(3). Regionsudvalget afgav udtalelse den 3. juni 1999(4).

3. Rådet fastlagde den 12. juli 1999 sin fælles holdning i overensstemmelse med traktatens artikel 251.

II. FORMÅLET MED FORSLAGET

4. Formålet med forslaget er at medtage Tyrkiet blandt de lande, der deltager i Ungdom for Europa-programmet.

III. ANALYSE AF DEN FÆLLES HOLDNING

5. Rådet har accepteret Kommissionens forslag.

6. Europa-Parlamentet har i sin udtalelse fremsat seks ændringsforslag. Rådet har besluttet at følge ændringsforslag 7-10 og 12 fuldt ud. Med hensyn til ændringsforslag 11 har Rådet kunnet acceptere det delvis, men det har besluttet at ændre henvisningen til mindretal. Det mener nemlig, ligesom Kommissionen, at den af Europa-Parlamentet foreslåede formulering vil kunne give anledning til at formode, at der indføres særlige kvoter.

(1) EFT C 186 af 26.6.1996, s. 9.

(2) Endnu ikke offentliggjort i EFT.

(3) EFT C 158 af 26.5.1997, s. 74.

(4) Endnu ikke offentliggjort i EFT.